tartuNLP/wikipedia-smugri-20251201 huggingface dataset:
Small World

Small World on belgialaisen Philippe Keyaerstin suunnittelema lautapeli. Pelin julkaisi Days of Wonder vuonna 2009. Games-lehti palkitsi sen vuonna 2010 parhaana uutuuspelinä.
Pelin kulku.
Small Worldin pelimaailma sijoittuu fiktiiviseen fantasiatilaan, jossa 2-5 pelaajan ohjaamat olennot sotivat toisiaan vastaan. Pelissä käytetään hyväksi eri rotujen yksilöllisiä kykyjä sekä erikoisvoimia. Pelin pääpaino on pelilaudan alueiden valtaamisella ja puolustamisella sekä rotu-erikoisvoima-yhdistelmillä, joiden ansiosta jokainen pelikerta on erilainen.
Aluksi jokaiselle pelaajalle jaetaan 5 voittopistemerkkiä. Pelaaja jolla on suipoimmat korvat aloittaa pelin. Peli jatkuu tämän jälkeen myötäpäivään pelaajalta pelaajalle. Seuraavaksi pelaajat valitsevat kukin vuorollaan ensimmäiset rotunsa ja erikoisvoimansa (jotka ilmaantuvat pakasta valittavaksi satunnaisessa järjestyksessä).
Tämän jälkeen pelaajat aloittavat imperiumiensa rakentamisen pelilaudan eri puolilta. Pelaajille jaetaan heidän rotu- ja voimakorttiensa mukainen lukumäärä pelimerkkejä. Nämä pelimerkit kuvastavat rodun armeijoiden kokoa.
Jossakin vaiheessa pelaajan pelimerkit loppuvat ja hänen on mielekästä siirtyä "declineen", rappiotilaan, jolloin hänen aiempi sivilisaationsa jää kartalle säilyttäen kaikki alueensa. Pelaaja ei voi kuitenkaan enää ohjata kyseistä sivilisaatiota, ja rodun sotavoimat vähenevät minimiin. Pelaajat voivat myös valloittaa toisten rotujen alueita viemällä paikalle ylivoimaisen armeijan tai onnistumalla nopanheitossa.
Jokaisen vuoron lopussa pelaajat saavat valloittamiensa alueiden verran voittopisteitä. Lisäksi voittopisteitä saa erilaisista erikoisvoimista ja -tapahtumista. Viimeisen vuoron loppuessa eniten voittopisteitä hankkinut pelaaja voittaa.
Rodut ja erikoisvoimat.
Pelissä on useita rotuja ja erikoisvoimia . Emopelissä rotuja on 14 kappaletta ja erikoisvoimia 20.
Roduilla on rotuvoima (Race Power), esimerkiksi ihmiset (Human) saavat ylimääräisen voittopisteen jokaista vallattua peltomaata kohti.
Erikoisvoimat (Special Power) antavat rodulle sattumanvaraisen kyvyn, esimerkiksi diplomatian, jolla voi estää haluttua pelaajaa hyökkäämästä itsensä kimppuun.
Lisäosat.
Peliin on emopelin lisäksi saatavilla myös erillisiä lisäosia, jotka muuttavat peliä esimerkiksi satunnaisten luonnonkatastrofien muodossa. Lisäksi lisäosat tuovat mukanaan uusia rotuja ja erikoisvoimia.
Lisäosia ovat:
Lisäksi pelin harrastajat ovat kehitelleet peliin omia lisäosia, esimerkiksi Community Compendium -lisäosasarjan.
Muut versiot.
Pelistä on saatavilla myös iPad-versio. Kyseisessä versiossa pelaajien lukumäärä on rajattu kahteen, pelaajaan ja tietokoneen ohjaamaan robottiin.
Annankatu kylmänä talviaamuna

Annankatu kylmänä talviaamuna on Magnus von Wrightin (1805–1868) vuonna 1868 maalaama öljyvärimaalaus. Maalaus perustuu taiteilijan Helsingin kodin, Annan­kadun ja Uudenmaankadun kulmassa sijainneen asunnon ikkunoista avautuneeseen näkymään. Maalaus on harvinainen dokumentti empireajan Helsingistä. Se kuuluu Ateneumin taidemuseon kokoelmiin, johon se on ostettu vuonna 1869.
Öljyvärityössä "Annankatu kylmänä talviaamuna" on helsinkiläinen talviaamu maalattu pikkutarkasti. Pakkasen purevuus, nouseva auringon valo, lumiset puiden oksat ja talojen piippujen savuihin kuvastuva auringon valo luovat maalaukseen pakkasaamun tunnelmaa. Etualalla olevan likaantuneen kadun lumen takana kaikki on puhdasta ja kirpeää. Ihmiset ovat aloittaneet päivän työnsä. Nainen pitkässä hameessaan kuljettaa puista saavia kelkassaan, ajuri suuren heinäkuormansa päällä on pysähtynyt korkean puisen aidan eteen ja portin sisäpuolella olevan talon pihassa oleva hevonenkin on jo valjastettu. Näkymän elolliset olennot ovat vasta varjossa kun siniharmaalle taivaalle nouseva auringon valo värjää empireajan keltaiset rakennukset valollaan. Muutoinkin empiren värit sininen, keltainen ja valkoinen hallitsevat tätä teosta.
Magnus von Wright maalasi teoksen kuolinvuotenaan ja siten se on hänen viimeisiä töitään. Von Wright oli jo kahden vuosikymmenen ajan maalannut kartano- ja kaupunkinäkymiä, ja Helsinki-aiheiset teokset päättivät sarjan. Magnus Von Wrightin, kuten myös kahden muun taiteilijaveljensä töiden lähtökohtana oli luonnon tarkkailu. Alkuun Magnus von Wright maalasi vesivärein ja guassein. Vasta noin 40-vuotiaana hän siirtyi öljyväreihin. Hän toimi tuolloin yliopiston piirustuksen opettajana eikä hän voinut toimia ainoastaan taiteilijana. 
Maalauksen syntyaikoina von Wright -veljesten pikkutarkka maalaustapa oli jo vanhanaikaista, ja Wrightillä oli viimeisinä vuosinaan taloudellisia vaikeuksia.
Bungayn linna

Bungayn linna on Roger Bigodin rakennuttama linna, joka on nykyään raunioina, Suffolkissa Englannissa.
Roger Bigod rakensi linnan Waveney-joen varrelle vuoden 1100 aikoihin. Hänen poikansa Hugh kapinoi kahdesti kuningas Tapania vastaan. Noustuaan valtaistuimelle kuningas Henrik II takavarikoi Hughin maat, mukaan lukien Bungayn. Saatuaan maat takaisin kuninkaalta vuonna 1163, hän rakennutti Bungayhyn kivestä keskuslinnan, jonka valmistumiseen meni arviolta kymmenen vuotta. Toisen kapinan jälkeen vuonna 1173 kuninkaan kannattajat piirittivät linnan ja tuhosivat sen. Todennäköisesti Roger Bigod, joka vuonna 1294 hankki rakennusluvan, rakennutti sisäänkäyntiä vartioivat kaksoistornit. Hänen kuolemansa jälkeen linnan maat joutuivat kuninkaalle ja linna alkoi rapistua.
Linna kuvataan vuodelta 1382 peräisin olevassa dokumentissa vanhaksi ja raunioituneeksi.
Sulkeuma (ohjelmointi)

Sulkeuma () on funktion ja sen käyttämien (ei-paikallisten) muuttujien viitetaulun yhdistelmä. Tietojenkäsittelytieteessä sulkeuma on ensiluokkainen funktio leksikaaliseen kontekstiin sidottujen vapaiden muuttujien kera. 
Sulkeumia on kutsuttu Lispissä codice_1eiksi.
Esimerkkinä EcmaScript-kielinen (JavaScript) funktio:
function sulkeumaEsimerkki() {
 var a = "wiki", b = "pedia";
 return function() { return a + b };
Kutsuttaessa esimerkkifunktio palauttaa toisen funktion, joka puolestaan pystyy palauttamaan arvon "wikipedia" siitä huolimatta, että ulkoisen funktion suoritus on jo loppunut. Tämä on mahdollista, koska EcmaScript tallentaa ulkoisen funktion viitetaulun sisäiseen funktioon.
Sulkeuma mahdollistaa "leksikaalisen näkyvyysalueen" (), ts. niiden muuttujien näkyvyyden, jotka määriteltiin lähdekoodin mukaisessa kontekstissa.
Sulkeumia käytetään paljon funktionaalisissa ohjelmointikielissä, ja kielissä kuten Scheme ja ML.
Rofekoksibi

Rofekoksibi (C17H14O4S) on koksibien ryhmään kuuluva tulehduskipulääke. Toiminnaltaan se on syklo-oksigenaasin isoentsyymin COX-2:n estäjä. Rofekoksibi vedettiin markkinoilta vuonna 2004 sen aiheuttamien sivuvaikutusten vuoksi. Rofekoksibia on myyty kauppanimellä Vioxx.
Toimintamekanismi ja metabolia.
Muiden selektiivisten COX-estäjien tavoin rofekoksibi hillitsee tulehdusta vähentämällä prostaglandiinien tuotantoa. Ne eivät aiheuta eräiden muiden tulehduskipulääkkeiden tavoin riskiä maha-suolikanavan verenvuotoon. Rofekoksibi tuli markkinoille Yhdysvalloissa 1999 ja Suomessa vuotta myöhemmin. Yhdistettä käytettiin nivelrikon ja nivelreuman aiheuttaman tulehduksen ja kivun vähentämiseen ja akuuttiin kipuun, ja se oli markkinoilta poisvetämiseen asti koksibien ryhmän lääkkeistä Suomessa käytetyin.
Rofekoksibi on lipofiilinen eli rasvahakuinen, ja sen imeytyminen ruuansulatuskanavasta vaihtelee potilailla. Pitoisuus on veressä suurin 2–9 tunnin kuluttua lääkkeen ottamisesta. Aine metaboloituu maksassa pääosin sytosolin oksidoreduktaasien vaikutuksesta dihydroksirofekoksibiksi ja edelleen 3,4-dihydrorofekoksibiksi. Vähäisemmässä määrin sen aineenvaihduntaan osallistuvat myös sytokromi P450 -ryhmän entsyymit, jotka hapettavat sen aromaattisen renkaan, jolloin tuotteena muodostuu 5-hydroksirofekoksibia.
Markkinoiltavetäminen.
Rofekoksibia valmistanut MSD veti lääkkeen pois markkinoilta syksyllä 2004. Syynä oli pitkäaikaisen käytön aiheuttama kohonnut sydäninfarktien ja aivohalvauksien vaara. Riski näihin oli jopa kaksinkertainen verrattuna lumelääkettä käyttäneisiin koehenkilöihin. Vuonna 2000 julkaistun niin kutsutun VIGOR-tutkimuksen (Vioxx GI Outcomes Research) mukaan riski sydäntapahtumiin oli jopa nelinkertainen naprokseeniin verrattuna.
Lancet-lehdessä 2005 julkaistun FDA:n tutkimuksen mukaan Vioxx aiheutti 88 000–140 000 vakavaa sepelvaltimotautitapausta. FDA:n tutkimukseen osallistunut virkamies David Graham kommentoi tapausta sanomalla, että Vioxx on katastrofi ja että tapaus on ennennäkemätön Yhdysvaltain historiassa.
Synteesi.
Rofekoksibin valmistuksen lähtöaine oli alkuperäisessä synteesissä 4-metyylitioasetofenoni. Se hapetettiin magnesiummonoperoksiftalaatin avulla sulfonijohdannaiseksi, joka bromattiin. Kyseinen tuote reagoi DBU:n vaikutuksesta fenyylietikkahapon kanssa muodostaen rofekoksibia. Vuosien 1996–1997 aikana kehitettiin useita muita menetelmiä yhdisteen valmistamiseksi. Nämä hyödynsivät muun muassa Suzuki-kytkentää, jossa katalyyttinä käytettiin tetrakis(trifenyylifosfiini)palladium(0):a, ja muita organometalliyhdisteiden katalysoimia reaktioita.
Beaivváš Sámi Našunálateáhter

Beaivváš Sámi Našunálateáhter on saamelainen kansallisteatteri, joka on perustettu vuonna 1981. Teatteri on saanut tukea Norjan hallitukselta vuodesta 1991. Vuonna 2018 sen saama avustus oli 21,1 miljoonaa Norjan kruunua. Teatterin kotipaikka on Koutokeino. Teatteri tekee myös vierailuja ulkomaille edistääkseen saamelaisen kultturin tuntemusta.
Nyt riitti!

Nyt riitti! Tasa-arvoa arkeen on vuonna 2003 ilmestynyt Jennie Sjögrenin kirja feminismistä ja sukupuolten tasa-arvosta. Teos ilmestyi suomeksi vuonna 2005 Otavan kustantamana. Teos käsittelee arkipäiväistä sukupuolten eriarvoisuutta esimerkiksi työympäristössä ja kotitöiden suhteen ja esittää keinoja tasa-arvon parantamiseen yksilötasolla.
Amaranthe

Amaranthe on vuonna 2008 perustettu ruotsalais-tanskalainen metallimusiikkia esittävä yhtye, jonka musiikissa on vaikutteita melodisesta metallista, power metalista ja popmusiikista.
Historia.
Toukokuussa 2009 yhtye joutui vaihtamaan nimensä Avalanchesta Amarantheksi. Marraskuussa 2013 yhtye ilmoitti Andreas Solveströmin jättäneen yhtyeen ja Henrik Englund Wilhelmssonin liittyneen uudeksi vokalistiksi hänen tilalleen. 
Marraskuussa 2016 Jake E ilmoitti pitävänsä taukoa, mutta maaliskuussa 2017 hän jätti bändin pysyvästi ja liittyi uuteen Cyhra-yhtyeeseen. Hänen tilalleen tuli pysyvästi heinäkuussa 2017 Nils Molin, joka oli aluksi vain kiertueella mukana. Nils Molin toimii myös suositun Ruotsalaisen yhtyeen Dynazty:n yhtyeen laulajana. 
Yhtyeen laulaja Henrik Englund Wilhelmsson jätti yhtyeen vuonna 2022.
Haminalahden puutarhassa

Haminalahden puutarhassa on Ferdinand von Wrightin (1822–1906) öljyvärimaalaus, 43×57,5 cm. Teos on valmistunut noin 1856–1857, ja se kuvaa taiteilijan sisarta lapsineen suvun omistaman Haminalahden kartanon pihapiirissä. Lapset ruokkivat kesyjä lintuja suojassa auringonvarjon alla. Teos kuuluu Ateneumin taidemuseon kokoelmiin.
Maalaus.
Monet Ferdinand von Wrightin teokset kuvaavat dramaattista luontoa, mutta tässä maalauksessa vallitsee porvarillinen rauha. Aita erottaa pihapiirin, jossa on hoidettuja kukkapenkkejä ja aurinkovarjo peltomaisemasta, jota on kuvattu sanoilla "savupirttien Suomi". Tuonne aidan taakse lähemmäksi Kallaveden rantaa on vähän matkan päähän mousemassa Ferdinandin talo, Lugnet eli "rauha". Kesämaisema on usvainen, taivas on pilvessä ja kuvan henkilöt ovat siksi pukeutuneet lämpimästi.
Tausta.
Maalauksen valmistumisen aikoihin koetettiin syventää suomalaisten suhdetta isänmaahansa lisäämällä heidän kiintymystään nimenomaan luonnonmaisemaan. Tämä oli varsinkin runoilija Johan Ludvig Runebergin tavoitteena. Hän sai ajatuksilleen tukea esimerkiksi kirjailija Sakari Topeliukselta. Toinen Suomen kansallinen merkkihahmo, J. V. Snellman, oli puolestaan sitä mieltä, että maahan sidottu isänmaanrakkaus osoittaa vain kansan alhaista sivistystasoa. On tulkittu, että tämä suomalaisille rakkaaksi tullut maalaus olisikin tullut rakkaaksi juuri siksi, että maalausta katsova ihminen voikin samaistua aidan tällä puolen olijoihin.
Lapsen ruumissaatto

Lapsen ruumissaatto on taiteilija Albert Edelfeltin (1854–1905) öljyvärimaalaus, 120 × 204 cm. Teos on valmistunut noin 1879. Sitä voidaan pitää ensimmäisenä pääosin ulkona maalattuna suomalaisena näyttelyteoksena. Edelfelt teki teoksen silmällä pitäen seuraavaa Pariisin salongin näyttelyä. Vuoden 1880 Salongissa taulu palkittiin kolmannen luokan mitalilla. Se oli ensimmäinen kerta, kun suomalainen taiteilija menestyi Pariisin salongin näyttelyssä näin hyvin. Teos kuuluu Ateneumin taidemuseon Antellin kokoelmiin, johon se on tallennettu vuonna 1907.
Maalaus.
Tunnelmaltaan rauhallisessa maalauksessa kuusi ihmistä kuljettaa lapsen ruumisarkkua soutuveneellä sinertävällä autereisen tyynellä merellä. Ihmiset ovat pukeutuneet pyhävaatteisiinsa. Miehillä on yllään valkoiset paidat sekä mustat liivit ja hatut. Nuorilla naisilla on yllään valkoiset huivit ja valkoiset esiliinat. Vanha nainen on pukeutunut kokonaan mustaan vaatetukseen ja veneen keskellä istuu pieni punaposkinen tyttö sinertävissä vaatteissa. Maalaus on yleisilmeeltään vaatimattoman arvokas teos, jossa ihmiset lapsen kuolemaan alistuneina ovat kuljettamassa hänen ruumisarkkuaan hautausmaalle. Tyynehkö kesäpäivä ja maalauksen henkilöt rauhallisesti istumassa veneessä luovat kunnioittavan, hiljaisen, eteenpäin katsovan tunnelman tähän maalaukseen.
Tausta.
Edelfelt maalasi teoksen ulkoilmassa Haikossa Porvoon lähellä kartanossa, jonka hänen äitinsä oli vuokrannut hänelle. Edelfelt pyrki maalaamaan maalauksen kokonaan luonnon mukaan realistisesti. Hän oli ollut ulkoilmarealismin ihailija jo 1870-luvun lopulta. Tässä asiassa hän oli kokenut muutoksen, koska hän oli hakeutunut 1870-luvun alussa ulkomaille oppiin tarkoituksenaan kouluttautua historiamaalariksi.
Starfucker

Starfucker (STRFKR) on yhdysvaltalainen elektronisen musiikin yhtye, joka perustettiin Oregonin Portlandissa vuonna 2007.
Yhtyeen jäsenet ovat Joshua Hodges, Shawn Glassford ja Keil Corcoran. Aikaisemmin kokoonpanoon kuului myös Ryan Biornstad.
Forsman (suku)

Forsman on Pohjanmaalta lähtöisin oleva suomalainen suku, jonka sukuhaaroista osassa nimi on suomennettu muotoon "Koskimies" ja yhdessä sukuhaarassa muotoon "Yrjö-Koskinen". Kaksi sukuhaaraa on myös aateloitu. Suku oli pitkään pappissuku, mutta myöhemmin siitä on tullut runsaasti sivistyneistön edustajia ja yhteiskunnallisia vaikuttajia. Suomessa on kuitenkin myös monia muita Forsman-nimisiä sukuja, jotka eivät ole sukua keskenään.
Suvun vanhin tunnettu kantaisä on 1500-luvun alkupuolella Ruotsin Ångermanlandissa kirkkoherrana toiminut Nicolaus Petri. Hänen pojanpojan poikansa, majuri Johan Persson Forsman asettui 1600-luvulla asumaan Pohjanmaalle, ja hänen jälkeläisissään oli poika Johan Forsmanista alkaen pappeja kuudessa polvessa peräkkäin. Pääosa suvun päähaaran merkittävistä henkilöistä on nuoremman Johan Forsmanin pojanpojan pojan, lääninrovasti Zachris Forsmanin (1763–1839) jälkeläisiä. Näihin kuuluvat myös Koskimies-nimiset sekä vuonna 1884 aateloituun vapaaherralliseen Yrjö-Koskinen-sukuun kuuluvat. Johan Forsmanin nuoremmasta pojasta polveutuu toinen sukuhaara, joka myös aateloitiin, vuonna 1856 nimellä Forsman.
Warkauden Urheilijat

Warkauden Urheilijat ry (WU, Warkauden tehtaan voimistelu- ja urheiluseura (1904–1911), voimistelu- ja urheiluseura Elo (1911–1929)) on vuonna 1904 perustettu varkautelainen yhdistys, joka nykyisin toimii Varkaudessa junioreiden ja nuorten maastohiihdon erikoisseurana. Palloilupuolella toimi Varkauden suojeluskunnan palloilijat vuosina 1919–1929, jonka Eloon liittymisen seurauksena syntyi nykyinen WU.
WU:lla on ollut toimintaa myös useissa muissa lajeissa. Pesäpallon Suomen-mestaruuksista se kamppaili jo vuonna 1929 cupmuotoisessa kilpailussa pudoten jatkosta puolivälierissä. Naisten puolella seura selvisi aina loppuotteluun saakka vuonna 1946 häviten siinä Katajanokan Haukoille, johdettuaan ensimmäisen osaottelun jälkeen kahdella juoksulla. Myös kesällä 1940 oli tullut hopeaa.
Seurassa on pelattu myös jääpalloa ja jääkiekkoa. Jääkiekkomaalivahti ja -tuomari Raimo Sepponen on edustanut seuraa. Ainoalla Jääkiekon SM-sarjakaudella 1963–1964 joukkue saavutti 18 ottelussa yhden sarjapisteen vierastasapelillä Rauman Lukkoa vastaan. Joukkueen maaliero sarjassa oli 36–153. Joukkueen tehokkain pelaaja oli Pekka Olkkonen, 8+4=12.
Muita WU:ta edustaneita:
Jaakko Forsman (nuorempi)

Kaarle Juhana Jaakko Forsman (27. syyskuuta 1867 Turku – 30. elokuuta 1946 Helsinki) oli suomalainen historiantutkija, opettaja ja tietokirjojen toimittaja. Hän sai professorin arvonimen vuonna 1940. 
Forsman toimi oppikoulun historian lehtorina Savonlinnassa ja Helsingissä. Hän laati oppikirjoja, toimitti tietosanakirjoja ja kirjoitti huomattavan osan Ison tietosanakirjan (1931–1939) artikkeleista. 
Forsmanin vanhemmat olivat varatuomari Carl Julian Forsman ja Johanna Theresia Alander. Hänen puolisonsa oli vuodesta 1896 Jenny Lovisa Saxén. Forsmanin poika oli kirjallisuudentutkija ja kriitikko Rafael Koskimies. Hänen veljensä oli lääketieteen tohtori ja pääjohtaja Akseli Koskimies. Hänen setiään olivat professori Jaakko Forsman ja valtiomies Yrjö Sakari Yrjö-Koskinen.
Grand anglo-français blanc et orange

Grand anglo-français blanc et orange on ranskalainen laumassa metsästävä koirarotu, joka kuuluu nimensä mukaisesti englantilais-ranskalaisiin ajokoiriin. Nimi merkitsee suoraan suomennettuna "suuri valko-oranssi englantilais-ranskalainen ajokoira". Rotu on englantilais-ranskalaisista ajokoirista harvinaisin.
Ulkonäkö.
Yleisvaikutelma on voimakas koira, jonka pää on enemmän englantilaistyyppinen kuin kolmivärisellä sukulaisellaan. Silmät ovat suuret ja tummanruskeat. Korvat ovat lyhyet, riippuvat ja melko paksut. Häntä on melko pitkä. Karvapeite on lyhyttä ja ohutta. Väri on valkoinen, jossa on joko sitruunankeltaisen tai oranssin värisiä alueita - oranssi ei saa koskaan olla sävyltään niin tumma, että se vaikuttaisi punaiselta. Säkäkorkeus vaihtelee 60–70 cm välillä. Painoa rodulla on 30–36 kg.
Luonne.
Grand anglo-français blanc et orange on luonteeltaan uskollinen ja omistautunut. Sen metsästysvietti on hyvin voimakas ja sen hajuaisti hyvin kehittynyt. Rotu vaatii paljon liikuntaa, eikä se sovi pieniin asuntoihin. 
Alkuperä.
Kookkaita ranskalaisia ajokoiria, erityisesti billy, risteytettiin kelta-valkoisten englanninkettukoirien kanssa, jonka tuloksena syntyi nykyinen suuri valko-oranssi ajokoira. Kuten muutkin suuret englantilais-ranskalaiset ajokoirat, myös valko-oranssi kuuluu ns. "chien d'ordre" -ryhmään eli koiriin, jotka ajavat itseään suurempaa riistaa: metsäkaurista, saksanhirveä ja villisikaa.
Musta lammas (täsmennyssivu)

Musta lammas voi tarkoittaa seuraavia:
Katso myös:
Grand anglo-français tricolore

Grand anglo-français tricolore on Ranskassa kehitetty koirarotu, joka kuuluu nimensä mukaisesti englantilais-ranskalaisiin ajokoiriin. Suoraan suomennettuna nimi merkitsee "suuri kolmivärinen englantilais-ranskalainen ajokoira". Rotu on suurista ranskalaisista ajokoirista kaikkein yleisin.
Ulkonäkö.
Rotu on yleisvaikutelmaltaan enemmän ranskalaistyyppinen - tiettyjä kettukoiramaisia piirteitä lukuun ottamatta, joiden määrä vaihtelee yksilöittäin. Niska on melko pitkä ja vahva. Karvapeite on lyhyt. Väriltään se on kolmivärinen eli tricolor: pohjaväri on valkoinen, jossa on mustia ja parkin- tai kuparinruskeita (tan-värisiä) alueita; musta mantteli on hyvin yleinen. Keskimääräinen säkäkorkeus on 60-70 cm ja paino 34,5-35,5 kg.
Luonne ja käyttäytyminen.
Grand anglo-français tricolore on tottelevainen ja uskollinen. Se metsästää suurissa ajueissa ja vaatii paljon fyysisiä aktiviteetteja, eikä sitä suositellakaan pelkäksi seurakoiraksi eikä varsinkaan pidettäväksi kaupungissa. Vaikka se tuleekin muiden koirien kanssa toimeen, se saattaa saalisviettinsä vuoksi soveltua huonosti pidettäväksi yhdessä muiden eläinlajien kanssa.
Alkuperä.
Kookkaita ranskalaisia ajokoiria, erityisesti poitevin, risteytettiin kolmiväristen englanninkettukoirien kanssa, jonka tuloksena syntyi ns. "bâtard du Haut-Poitou" eli "yläpoitoun sekarotuinen". Kuten muutkin suuret englantilais-ranskalaiset ajokoirat, myös kolmivärinen kuuluu ns. "chien d'ordre" -ryhmään eli koiriin, jotka ajavat itseään suurempaa riistaa: metsäkaurista, saksanhirveä ja villisikaa.
Marguerite Monnot

Marguerite Monnot (28. elokuuta 1903 – 12. lokakuuta 1961) oli ranskalainen pianisti ja säveltäjä. Monnot on tehnyt Édith Piafille muun muassa laulut ”Hymne à l'amour” (1949) ja ”Milord” (1959). Monnot on säveltänyt musikaalin "Irma La Douce" (1960).
Elämä ja ura.
Marguerite Monnot syntyi sokean urkurin ja säveltäjän Marius Monnot’n tyttäreksi. Hän opiskeli musiikkia aluksi isänsä opettamana ja sitten Alfred Cortot’n ja Nadia Boulangerin johdolla. Hän debytoi pianistina jo kolmevuotiaana ja aloitti myös säveltämisen jo nuorella iällä.
Muutettuaan Yhdysvaltoihin Marguerite Monnot lopetti esiintymiset ja keskittyi säveltämiseen. Ensimmäinen hittilevytys oli Annette Lajonille sävelletty ”L’Etranger”, joka sai Ranskan akatemian Grand Prix du Disque -palkinnon 1935. Yhdessä sanoittaja Raymond Asson kanssa syntyivät monet Monnot’n suurista hiteistä, kuten Marie Dubas’n ja sitten Edith Piafin esittämä ”Mon legionnaire”. Monnot teki yhteistyötä Piafin kanssa kappaleilla ”L’Hymne à l'amour” ja ”C’etait un jour de fête”. Charles Dumontin kanssa syntyi Piafin esittämä laulu ”Les Amants d’un jour” ja René Rouzaud’n kanssa ”La goualante du pauvre Jean”. Henri Contet oli sanoittajana Piaf-hitissä ”Ma mome, Ma p’tite môme”, ja Georges Moustaki kappaleessa ”Milord”. Muita Monnot’n sävellyksiä ovat ”Paris Méditerranée”, ”J’ai dansé avec l’amour”, ”C’est un monsieur très distingué”, ”Tu es partout”, ”C’est à Hambourg”, ”Le petite monsieur triste” ja ”Escale”.
Luumut

Luumut on ruusukasveihin kuuluvan "Prunus"-suvun alasuku, johon kuuluvat aprikoosit ja luumut. Luumujen hedelmät ovat luumarjoja.
Decize

Decize on Ranskan kaupunki Burgundi-Franche-Comtén alueella Nièvren departementissa. Se sijaitsee departementin eteläosassa Loirejoen varrella Neversin kaakkoispuolella. Decizessä on arviolta 5 626 asukasta (vuonna 2014) ja sen pinta-ala on 48,22 neliökilometriä.
Raision venesatama

Raision venesatama eli Hahdenniemen venesatama on Raision kaupungin Kaanaan kaupunginosassa Raisionlahden länsirannalla sijaitseva Lounais-Suomen suurin ja yksi Suomen suurimmista venesatamista. Venesataman omistaa Raision kaupunki ja venepaikkoja on yli 700, minkä lisäksi alueella on noin 600 talvisäilytyspaikkaa veneille. Raision venesatama on kotisatama ja vain muutama venepaikka on varattu vierailijoille.
Venesatamaan johtaa 2,4 metrin syvyinen veneväylä, joka erkanee Pernon telakalle johtavasta 9 metrin väylästä. Venesatama on myös suosittu tarkkailupaikka Raisionlahden toisella puolella sijaitsevaan Pernon telakan ja siellä rakennettavien suurten risteilyalusten näkemiseen.
Alueen palvelut ja yritykset.
Satamassa toimii Neste Oilin polttoainejakelun veneasema ja sen yhteydessä 25-paikkainen kahvila. Vuodesta 2008 lähtien venesatamassa on ollut ravintolalaiva M/S "Bruno", joka vaurioitui tulipalossa syksyllä 2011. Ravintolalaiva on avoinna vain kesäkaudella. Venesatamassa on myös septitankin imutyhjennysmahdollisuus, venetelakka ja muita veneilypalveluita.
Keväällä 2014 Fiskars siirsi sataman alueelle Buster-veneiden hallinnon, markkinoinnin ja tuotekehityksen. Alueella toimii myös merenkulun, ajoneuvojen sekä teollisuuden sähkölaitteisiin erikoistunut Mastervolt sekä venetarvikeliike Raisionranta. Keväällä 2015 alueelle perustettiin Busterin ensimmäinen konseptimyymälä, Buster Store.
Historia.
Kun Raision kunta sai Hahdenniemen tilan ranta-alueet omistukseensa vuonna 1963, se aloitti venesataman rakentamisen alueelle. Aluksi venesatamassa oli yksi iso laituri ja noin 25 venepaikkaa sekä mattolaituri.
Yleissuunnitelma venesatamasta tehtiin 1980-luvulla ja vuonna 1989 valmistui diplomityö rantapaviljongista ja meriuimalasta. Veneiden talvisäilytysalueen kehittämisestä tehtiin suunnitelma 2000-l. ensimmäisellä vuosikymmenellä, ja se toteutettiinkin. Alueen kehittämistä varten se kuuluu vuosien 2011–2013 aikana Raision kaupungin kaavoitusohjelman aluerakenneselvitykseen.
Räjähtävän pään oireyhtymä

Räjähtävän pään oireyhtymä on harvinainen unihäiriö, josta kärsivä kuulee kuin päänsä sisältä tulevan kovan, räjähtävän äänen. Tapahtuma on kivuton, ja se useimmiten ilmenee juuri ennen syvän unen vaihetta mutta joskus vasta sen jälkeen. Häiriötä esiintyy yleisimmin yli 50-vuotiailla, ja naisilla se on yleisempää kuin miehillä. Oireyhtymää on kuitenkin tavattu jo 10-vuotiailla lapsilla.
Räjähtävän pään oireyhtymällä ajatellaan olevan vankka yhteys stressiin ja äärimmäiseen väsymykseen. Oireyhtymää voidaan hoitaa vaikuttamalla taustalla oleviin ongelmiin. Sen hoidossa on hyödynnetty myös klomipramiinia. Oireyhtymän täsmällinen aiheuttaja on yhä tuntematon. Häiriö ei ole vaarallinen. Samankaltaisen kokemuksen voivat laukaista jotkin lääkitykset.
Matiaksenkirkko

Matiaksenkirkko on katolinen, keskiajalta peräisin oleva kirkko Budapestin Linnavuorella Unkarissa. Sen päätorni näkyy kaupungin monin osiin, ja se on Budapestin tunnetuimpia maamerkkejä. Kirkko on viralliselta nimeltään "Budan Linnan Pyhän Neitsyen kirkko". Se tunnetaan kuitenkin paremmin Matiaksenkirkon nimellä 1400-luvulla hallinneen Matias-kuninkaan mukaan. Matias kruunattiin kirkossa ja hänet vihittiin siellä kahdesti, ja hän myös rakennutti kirkkoon etelätornin. Tornissa on näkyvillä Corvinus-suvun vaakuna, jossa on korpin kuva.
Ensimmäinen kirjallinen tieto Matiaksenkirkosta on vuodelta 1247, jolloin se mainitaan Budan linnan pääkirkkona. Se oli rakennettu ensin goottilaiseen tyyliin, mutta sitä on sen jälkeen laajennettu ja rakennettu uudelleen useita kertoja. Kun turkkilaiset valtasivat Budan 1526, kirkko muutettiin moskeijaksi. Kaupungin takaisin valtauksen jälkeen kirkko annettiin ensin fransiskaanien ja myöhemmin jesuiittojen käyttöön. Vuosina 1874–1896 kirkko rakennettiin uudestaan uusgoottilaiseen tyyliin Frigyes Schulekin suunnitelmien mukaisesti.
Matiaksenkirkon takana sijaitsee Kalastajanlinnake, josta aukeaa hyvä näköala Pestin puolelle.
Isänpäivä (vuoden 1997 elokuva)

Isänpäivä (, tunnetaan myös nimellä "Yllätysisät") on vuonna 1997 ensi-iltansa saanut komediaelokuva, joka on uusintaversio vuoden 1983 ranskalaisesta elokuvasta "Les Compères". Elokuvan pääosia esittävät Robin Williams, Billy Crystal, Julia Louis-Dreyfus, Nastassja Kinski, Charlie Hofheimer, Bruce Greenwood, Charles Rocket, Patti D'Arbanville, Jared Harris ja Louis Lombardi. Mel Gibson ja Sugar Ray tekevät elokuvassa cameoroolin. Elokuvan on ohjannut Ivan Reitman. Elokuva oli taloudellinen floppi ja sai osakseen kritiikkiä.
Eki eläinlääkäri

Eki eläinlääkäri () on lapsille suunnattu brittiläinen piirrossarja. Suomessa sarjaa on esittänyt Yle. Ekin suomenkielinen ääninäyttelijä on Ilkka Merivaara.
Mike Barrett (jalkapalloilija)

Michael John "Mike" Barrett (12. syyskuuta 1959 Bristol – 14. elokuuta 1984 Bristol) oli englantilainen jalkapalloilija (laitahyökkääjä). Hän kävi koulua St Bede's Catholic Collegessa vuoteen 1978 saakka ja pelasi aluksi Shirehampton Sportsissa. Vuonna 1979 hän pääsi The Football Leagueen seuranaan Bristol Rovers FC. Siinä hän pelasi 129 ottelua, joissa hän teki kaikkiaan kahdeksantoista maalia.
Barrett pelasi yhä Bristol Rovers FC:ssa, kun hänelle kehittyi kunto-ongelmia vuonna 1984. Tutkimusten jälkeen hänellä todettiin syöpä, johon hän kuoli pian 24-vuotiaana. Kuusi viikkoa hänen kuolemansa jälkeen syntyi hänen poikansa, Liam. Kuolinsyksynä Bristol Rovers pelasi Barrettille kaksi juhlaottelua, joista yksi oli Aston Villaa ja toinen Shirehampton Sportsia vastaan.
Vigadó

Vigadó on Budapestissä sijaitseva konserttitalo.
Vigadón suunnitteli Frigyes Feszl, ja se rakennettiin 1859–1864. Sitä pidetään yhtenä Budapestin hienoimmista kertaustyylejä edustavasta rakennuksesta. Sen julkisivua koristavat unkarilaisia reliefiveistoksia ja rintakuvia. Rakennus vaurioitui pahoin toisessa maailmansodassa, ja se avattiin uudelleen vasta 1980.
Vigadó oli 1800-luvulla kaupungin merkittävin konserttitalo, ja esimerkiksi Franz Liszt, Johann Strauss, Johannes Brahms ja Claude Debussy pitivät siellä useita konsertteja. Nykyään muut salit ovat ohittaneet Vigadón merkityksessä paremman akustiikan ansiosta. Vigadóssa järjestetään kuitenkin edelleen konsertteja ja taidenäyttelyitä.
Codemasters

Codemasters Software Company Limited tai Codemasters on vuonna 1986 perustettu brittiläinen videopelien kehittämiseen ja julkaisuun keskittynyt yritys. Codemasters on yksi vanhimmista yhä toiminnassa olevista brittiläisistä pelinkehittäjistä. Codemasters on ollut Electronic Artsin omistuksessa vuodesta 2021 lähtien.
Vuonna 2019 yhtiö ilmoitti Slightly Mad Studiosin ostamisesta.
Kesäkuussa 2020 ilmoitettiin, että Codemasters oli tehnyt sopimuksen Rallin maailmanmestaruussarjan kanssa. Samalla kerrottiin pelikehityksestä, joka tähtää julkaisuun maaliskuussa 2024. Sopimus tehtiin viideksi vuodeksi. 
Marraskuussa 2020 yhtiö kertoi aikeesta hyväksyä Take-Two Interactiven 973 miljoonan dollarin ostotarjous. Take-Two Interactive vahvisti ostavansa Codemastersin 994 miljoonan dollarin kaupassa. Kuitenkin joulukuussa 2020 Electronic Arts ilmoitti sopineensa yhtiön ostamisesta noin 1,2 miljardilla dollarilla. Codemastersin hallitus jätti Take-Twon tarjouksen suosituksen ja alkoi suosimaan EA:n tarjousta. EA osti Codemastersin helmikuussa 2021 ja ilmoitti, että EA aikoo kohdella Codemastersia itsenäisenä ryhmänä, joka tekee omia pelejään.
Pelit.
Codemastersin kehittämiin peleihin lukeutuvat muun muassa:
Pablo Santos

Pablo Santos (1987 – 15. syyskuuta 2006) oli Monterreyssa, Meksikossa syntynyt näyttelijä, joka muutti perheineen Los Angelesiin ollessaan 12-vuotias. Hän tuli tunnetuksi "Greetings from Tucson" -sarjan tähtenä vuosina 2002–2003. Lisäksi hän esiintyi lukuisissa jaksoissa muissa televisio-ohjelmissa. Elokuvia, joissa hänet nähtiin, olivat "Sea of Dreams" ja "Party Animalz".
Santos joutui 19-vuotiaana Meksikossa lentoturmaan, jossa saamiinsa vammoihin hän kuoli sairaalassa.
Dave Alexander (bluesmuusikko)

Dave Alexander, myös Omar Shariff ja Omar Hakim Khayam (10. maaliskuuta 1938 Shreveport, Louisiana, Yhdysvallat – 8. tammikuuta 2012 Marshall, Texas, Yhdysvallat), oli yhdysvaltalainen bluespianisti ja laulaja. Hän edusti West Coast Bluesia.
Elämä.
Alexander asui lapsuutensa Texasin Marshallissa. Vanhemmat kannustivat häntä pianonsoittoon. 1955 Alexander astui laivaston palvelukseen ja palattuaan siviiliin hän lähti 1957 Oaklandiin Kaliforniaan, jossa hän aloitti muusikonuran San Francisco Bay Areassa bluesin parissa. Aikaa myöten hän alkoi esiintyä sellaisten nimekkäiden muusikoiden kuin Big Mama Thornton, Jimmy Witherspoon, Muddy Waters, Buddy Guy ja Albert Collins kanssa.
Alexander teki 1968 ensimmäisen oman levytyksensä, joka julkaistiin kokoelmalevyllä "Oakland Blues". 1970-luvun alkupuolella hän julkaisi muutamia albumeja omalla nimellään. Sen jälkeen kun hän omaksui taiteilijanimen Omar Shariff, kesti melkein 20 vuotta, ennen kuin häneltä ilmestyi albumi. 
Alexander soitti 1970 Ann Arbor Blues and Jazz Festivalilla ja vuodesta 1973 usein San Francisco Blues Festivalilla. Hän kiersi myös Euroopassa.
Alexander oli 1993 Handy Award -ehdokkaana. Hän kirjoitti artikkeleita Living Blues -musiikkilehteen.
Rosa (yhtye)

Rosa on Helsingistä lähtöisin oleva vuonna 2009 perustettu yhtye. Kevääseen 2011 saakka yhtye tunnettiin nimellä Mona, mutta nimi vaihdettiin, sillä Yhdysvalloista löytyi saman niminen nosteessa oleva yhtye.
Historia.
Yhtye perustettiin vuonna 2009, kun yhtyeen laulaja Maija ja koskentinsoittaja Sami päättivät kokeilla uraa popmuusikkoina. Parin ensidemo "Tutustua" sai radiosoittoaikaa YleX:ssä vielä saman vuoden keväällä. Pian Maija ja Sami keräsivät ympärilleen muut yhtyeen jäsenet. Bändi sai nimen Mona.
Monan ensimmäinen oikeassa studiossa äänitetty single "Virta" julkaistiin keväällä 2010 ja sekin pääsi YleX:n soittolistalle, ollen kanavan Himoitummat-listalla koko kappaleen soittolistahistorian ajan. Vuoden 2011 alussa yhtye allekirjoitti levytyssopimuksen EMIn kanssa ja samalla yhtyeen nimi vaihdettiin nykyiseen muotoonsa.
Kesällä 2011 Rosa julkaisi tulevan albumin ensisinglen "Ei milloinkaan", johon kuvattiin myös musiikkivideo. Tammikuussa 2012 julkaistiin albumin toinen single "Virta", joka on päivitetty versio vuonna 2010 julkaistusta kappaleesta.
Totuuden miekka

Totuuden miekka ("Legend of the Seeker") on yhdysvaltalainen fantasia-aiheinen televisiosarja vuosilta 2008−2010. Sarja perustuu Terry Goodkindin "The Sword of Truth" -romaaneihin. Televisiolevitykseen sen kehittivät Kenneth Biller ja Stephen Tolkin, ja tuottajiin kuuluivat muun muassa Sam Raimi ja Robert Tapert. "Totuuden miekan" ensiesitys Yhdysvalloissa oli 1. marraskuuta 2008, missä sarja esitettiin syndikoidusti. Sarja uusittiin toiselle kaudelle tammikuussa 2009, mutta kolmatta kautta ei tilattu. Suomessa "Totuuden miekkaa" esitettiin Nelosella 3. syyskuuta 2011 alkaen.
"Totuuden miekka" kertoo Richard Cypherista (Craig Horner), joka tapaa salaperäisen Kahlan Amnellin (Bridget Regan) kun tämä tulee hänen kotimaahansa Länsimaahan () etsimään vanhaa velhoa (Bruce Spence) ja antamaan erään kirjan Etsijälle, jonka on ennustettu kukistavan paha Darken Rahl (Craig Parker).
Schwimmer

Schwimmer on muun muassa seuraavien henkilöiden sukunimi:
Frank Rankin

Frank G. Rankin (1. huhtikuuta 1891 Stratford, Ontario – 23. heinäkuuta 1932) oli kanadalainen ammattilaisena pelannut jääkiekkoilija, joka edusti Eaton Athletic Associationia ja Toronto St. Michael's Majorsia. Hän valmensi Toronto Granitesia, joka edusti Kanadaa voittoisasti talviolympialaisissa 1924.
Vuonna 1912 Rankin teki peräti 20 maalia viidessä ottelussa. Vaikka hänen joukkueensa ei koskaan voittanut Allan Cupia, pelasi hän kahdesti sen loppuottelussa.
Frank Rankin kelpuutettiin Hockey Hall of Fameen 1961.
Haavoittumaton

Haavoittumaton on Yölinnun vuonna 2007 julkaistu yhdeksäs studioalbumi. Sen on tuottanut Esa Nieminen. Levyn tunnetuimmat kappaleet ovat nimikkokappaleen ”Haavoittumaton” lisäksi ”Preussinpunaista” ja Roy Orbison -lainakappale ”Kaunis nainen”. Levy nousi Suomen virallisen listan kolmannelle sijalle ja myi kultaa. "Haavoittumaton" on yksi yhtyeen myydyimpiä albumeita.
Levyn kannen kuvan on ottanut Hannu Siitonen Parikkalasta.
Hetkiin menneisiin – suurimmat laulut

Hetkiin menneisiin – suurimmat laulut on Yölinnun kolmas kokoelma-albumi, ja se on julkaistu vuonna 2009. Albumin on tuottanut Esa Nieminen. 
Albumi nousi parhaimmillaan Suomen virallisen listan sijalle 11., ja se on myynyt kultalevyyn oikeutetun määrän.
Mankalan kosket

Mankalan kosket ovat Iitissä Kymijoessa olleet viisi koskea, Harakkakoski, Mustakoski, Tolppakoski, Vähäkäyrä ja Isokäyrä, jotka hävisivät näkyvistä, kun niiden alapuolella olevaan Kaurakoskeen valmistui 1952 Mankalan voimalaitos ja vesi nousi useita metrejä.
Koskilla on kuvattu kymmenen elokuvaa, muun muassa elokuvia "Koskenlaskijan morsian" ja "Koskenkylän laulu". "Koskenkylän laulussa" Tauno Palo oli vähällä hukkua, kun lautta lähti omille teilleen. 1900-luvun alussa kosket kuvattiin kahdelle lyhytfilmille, joista toinen edusti Suomea Berliinin matkailunäyttelyssä 1911.
Elokuvat.
Iitissä ennen voimalaitoksen rakentamista kuvatut elokuvat:
847 Naval Air Squadron

847 Naval Air Squadron (NAS) on Kuninkaallisen laivaston ilmavoimien RNAS Yeoviltoniin Somersetiin sijoitettu lentolaivue, jonka kalustona ovat maavoimilta lainatut Westland Lynx AH.7 helikopterit. Laivueen tehtävänä on tarjota tiedustelutietoja ja lähitulitukea merijalkaväen 3. kommandoprikaatille. Laivue tunnettiin alun perin nimellä 3. kommandoprikaatin lentolaivue, kunnes se muodostettiin uudelleen 1. syyskuuta 1995.
Historia.
Laivue tuki 1960-luvulla merijalkaväkeä Kauko-Idässä kalustonaan Whirlwind HAS.7 ja Wessex HU.5 -helikopterit.
Laivue perustettiin uudelleen Falklandin sodan vuoksi 1982 kalustonaan 14 Westland Wessex HU.5 helikopteria ja lentäjineen pääasiassa RNAS Yeoviltonista värvättyjä laivaston lentäjiä. Kalusto siirrettiin Etelä-Atlantille "RFA Engadinella" sekä "SS Atlantic Causewayllä".
Siirryttyään maihin huhtikuussa laivue aloitti toimintansa San Carlosissa tarjoten maavoimille niiden tarvitseman ilmatuen. Argentiinan alueella olevien joukkojen antauduttua laivue siirrettiin Navy Pointiin eli Port Stanleya vastapäätä olevaan niemeen majoittuen tutkimusaseman tiloihin. Laivue viipyi Falklandeilla syyskuuhun. Laivue lakkautettiin sen palattua Britteinsaarille.
Laivue perustettiin 1. syyskuuta 1995 uudelleen RNAS Yeoviltonissa 3. kommandoprikaatin lentolaivueesta. Laivueen tehtävänä oli kommandojen tukeminen ja sen kalustona oli Lynx ja Gazelle -helikopterit. Se osallistui Kosovon ja Sierra Leonen operaatioihin.
Laivueen merkittävin tehtävä on ollut operaatio Telic Irakissa, jossa se on menettänyt toukokuussa 2006 Basrassa alasammuttuna Lynxin. Tuhossa sai surmansa viisi henkeä muun muassa laivueen silloinen päällikkö komentajakapteeni Darren Chapman.
848 Naval Air Squadron

848 Naval Air Squadron (NAS) on Kuninkaallisen laivaston ilmavoimien RNAS Yeoviltoniin Somersetiin sijoitettu lentolaivue, jonka kalustona ovat Westland Sea King HC.4 helikopterit. Laivueen tehtävänä on tarjota lentokoulutusta Commando Helicopter Forcen muille laivueille. 
Historia.
Laivue oli mukana Falklandin sotatoimissa osana 3. kommandoprikaatia.
Hurdy Gurdy Man

Hurdy Gurdy Man on skottilaisen laulajan ja lauluntekijän Donovanin levyttämä kappale, joka julkaistiin singlenä toukokuussa 1968. Laulusta tuli kaupallinen menestys, ja sen mukaan nimettiin saman vuoden lokakuussa ilmestynyt albumi. Laulu oli hymni tuon aikakauden hippiliikkeen vapaudelle. "Hurdy Gurdy Man" edusti tyylillisesti kovempaa rokkia kuin Donovanin yleisesti levyttämät kappaleet. Voimakkaasti vääristeltyjen kitarasoundien lisäksi kappaleelta löytyi itämaisella luutulla tamburalla soitettuja osuuksia, jotka sadunomaisen lyriikan kanssa lisäsivät laulun psykedeelista vaikutelmaa.
Soolokitaraosuuden soitti arvostettu sessiomuusikko Jimmy Page.
"Hurdy Gurdy Man" nousi viiden myydyimmän singlen joukkoon sekä Englannissa että Yhdysvalloissa.
Pennat

Pennat eli vanhemmalta nimeltään viiriahvenet (Nemipteridae) on välskärikaloihin kuuluva heimo. Heimon lajeja tavataan indopasifiselta merialueelta. Eräitä pentalajeja pidetään myös akvaarioissa.
Taksonomia.
Pentojen heimoon luokitellaan kuuluvaksi viisi sukua ja lähteestä riippuen yhteensä 62–64 lajia. Heimon lajit ovat melko läheistä sukua putsareille ("Lethrinidae"). Pennat sekä putsarit luokitellaan toisinaan yhdessä pikarellien ("Centracanthidae") ja hammasahventen kanssa alalahkoon "Sparoidea".
Anatomia.
Pennat kasvavat suurimmillaan noin 35 cm pitkiksi. Ruumiinrakenteeltaan ne ovat hoikkaruumiisia kaloja, joilla on yksi pitkä selkäevä. Pyrstöevä on usein haarautunut tai kuunsirpin muotoinen ja evän yläosa voi olla pidentynyt ja päättyy säiemäiseen lisäkkeeseen. Suu on lajeilla pieni tai keskikokoinen ja hampaat kartionmuotoiset. Eräillä "Nemipterus"- ja "Pentapodus"-suvun lajeilla osa hampaista on suurentunut. Osa "Scolopsis"-, "Nemipterus"- ja "Pentapodus"-suvun lajeista on hermafrodiitteja. Pentojen suomut ovat keskikokoiset ja väreiltään vaihtelevat. Usein kalat ovat punertavia, punaisia, keltaisin ja sinisin kuvioin.
Levinneisyys ja elintavat.
Pennat ovat mereisiä kaloja, joita tavataan indopasifisen merialueen länsiosista. Ne elävät lähellä muta- tai hiekkapohjaa aina 400 metrin syvyyteen asti. Osa lajeista elää kivikkoisemmilla alueilla ja koralliriutoilla. Suurin osa heimon kaloista on petoja, jotka syövät pienempiä kaloja, äyriäisiä ja monisukamatoja. Osa pennoista syö myös planktonia. Pentojen kutuaika vaihtelee suuresti lajeittain. Pienillä pentalajeilla enemmistö kaloista on naaraita, kun taas suuremmilla lajeilla koiraat muodostavat enemmistön.
Eräitä pentalajeja pidetään akvaarioissa. Ne ovat myös tärkeitä ruokakaloja levinneisyysalueellaan. Niitä myydään tuoreena, kuivattuna ja suolattuna, savustettuna sekä säilykkeinä.
Ikuisuuden laakso

Ikuisuuden laakso on suomalainen roolipelikirja, joka kertoo pingviineistä. Teos on toistaiseksi käännetty ainoastaan tanskaksi (Evighedens dal). Tanskalainen kustantaja on Rollespilsakademiet. Se on ensimmäinen suomalainen roolipelikirja, joka on käännetty vieraalle kielelle. 
Ikuisuuden laakso julkaistiin roolipelifestivaali Ropeconissa perjantaina 31. heinäkuuta 2009.
Kirjaa suunnitellaan myös käännettäväksi englannin kielelle (The Valley of Eternity), jonka julkaisee Cubicle 7.
Säännöt ja pelin kulku.
Ikuisuuden laaksossa säännöt ovat pelaajien ja pelinjohtajan työkalu, jolla peliin tuodaan jännitystä ja yllätyksiä. Joskus pelinjohtaja päättää mitä tapahtuu, joskus taas on jännittävämpää heittää noppaa. Tyypillisimpiä tilanteita, joissa sääntöihin joutuu turvautumaan ovat taistelu, takaa-ajo ja filosofisten voimien tai jäätikön lahjojen käyttö. 
Nopanheittoon käytetään tavallista, kuusisivuista noppaa. Noppa määrää muun muassa taisteluissa hyökkäyksen onnistumisen ja sen tekemät vauriot. Tärkeässä asemassa ovat rasva ja lämpö. Ne määrittelevät paljon pingviinien fyysisiä voimia.
Taikataikina

Taikataikina on perinteinen itse valmistettava askartelumassa. Sitä voidaan kutsua myös suolataikinaksi. Taikinaksi massaa sanotaan siksi, että valmistustarpeet löytyvät yleensä keittiöstä.
Valmistus.
Massa koostuu yhdestä osasta vettä, yhdestä osasta suolaa ja kahdesta osasta vehnäjauhoa. Vehnäjauhojen sijaan voi käyttää myös perunajauhoja, jotta lopputuloksesta tulee sileämpi. Elastisuuden lisäämiseksi massassa voi käyttää myös tilkan ruokaöljyä.
Käyttö.
Valmis massa säilyy käyttövalmiina jääkaapissa tiiviissä muovikelmussa jopa kaksi viikkoa. Kuivuneen taikinan voi elvyttää lisäämällä siihen vettä. Taikataikina ei sovellu syötäväksi, mutta on kuitenkin myrkytön. Siksi se sopii hyvin lasten muovailtavaksi. Alun perin lasten leikkeihin tarkoitettu massa on alkanut saavuttaa suosiota myös taiteen muotona. Työstämisessä voidaan käyttää samoja työkaluja kuin esimerkiksi keramiikkasaven muotoilussa.
Tekniikat.
Valmiit teokset voi paistaa uunissa tai massan voi antaa itsekseen kovettua. Uunissa massateokset saattavat halkeilla. Massan täytyy olla kunnolla kovettunut ennen teoksen viimeistelyä. Siihen erilaisia tekniikoita ovat maalaaminen esimerkiksi vesi- tai akryyliväreillä, lakkaaminen, pelkkä ruskeaksi paistaminen tai käsittely munanvalkuaisella ennen paistamista.
Taikataikinasta voi tehdä esimerkiksi koruja, veistoksia, miniatyyritavaroita, käyttö- ja koriste-esineitä ym. taideteoksia.
Claës Björnberg

Claës Enrique Björnberg (31. joulukuuta 1859 Pori – 11. tammikuuta 1931 Helsinki) oli suomalainen insinööri ja yritysjohtaja, joka perusti Myllykoski Oyj:n edeltäjän Myllykoski Träsliperi Aktiebolagin.
Porilaiseen kauppiassukuun syntynyt Claës Björnberg ja hänen veljensä Fredrik Björnberg, joka myöhemmin toimi Vaasan läänin kuvernöörinä, perustivat vuonna 1892 Myllykoskelle (nykyään Kouvolaa) Kymijoen rannalle Myllykoski Träsliperi Aktiebolag -yhtiön. Yhtiöjärjestyksessä sen toimialaksi ilmoitettiin ”harjoittaa puunhiontaa sekä siihen liittyvää puujalostusta ja liiketoimintaa”. Tätä yhtiötä pidetään vuonna 2011 UPM-Kymmene Oyj:lle myydyn Myllykoski Oyj:n edeltäjänä.
Claes Björnberg toimi perustetun yhtiön isännöitsijänä neljännesvuosisadan ajan. Hän kehitti puuhiomoa ja myöhemmin myös paperintuotantoa, joka aloitettiin Myllykoskella vuonna 1905. Hän kehitti itse tehtaan ensimmäiselle paperikoneelle myös uuden paperilajin, ohuen viivoitetun savukepaperin. Tämä paperilaji saavuttikin pian suuren kysynnän.
Claes Björnberg vetäytyi yhtiöstä ja paperinvalmistuksesta vuonna 1918, kun hänen poikansa Björn Björnberg, joka oli valmistunut insinööriksi ja jota oli koulutettu isänsä seuraajaksi, sai surmansa sisällissodassa Loviisassa. Björnberg järkyttyi suuresti poikansa menetyksestä ja päätti vetäytyä syrjään tehtaan johtotehtävistä. Hän asettui asumaan Elimäelle Wärälän kartanoon, joka vuosikymmenien ajan oli hänen sukunsa ja jälkeläisten Stigzeliusten omistuksessa.
Björnbergin veljekset kehittivät Myllykosken pienestä ja vaatimattomasta puuhiomosta 25 vuodessa merkittävän teollisuuslaitoksen. Claës Björnbergiä pidetäänkin eräänä Suomen hiomo- ja paperiteollisuuden uranuurtajana.
Claës Björnbergin vetäytyminen pois Myllykoski Träslieri Aktiebolagin toiminnasta johti Yhtyneet Paperitehtaat Oy:n perustamiseen vuonna 1919. Suomalaisten paperitehtaitten agenttina Pietarissa toiminut Rudolf Walden osti runsaan kolmanneksen Myllykoski Träsliperi Aktiebolagin osakekannasta osakkeiden enemmistön jäädessä edelleen Björnbergien suvun omistukseen. Walden sulautti omistamansa Aktibolag Simpeleen ja Osakeyhtiön Jämsänkosken sekä Myllykoski Träsliperi Aktiebolagin vuonna 1919 yhdeksi osakeyhtiöksi, jonka toiminimeksi hyväksyttiin Yhtyneet Paperitehtaat Osakeyhtiö.
ARA Cabo San Antonio

ARA Cabo San Antonio (runkonumero Q-42) oli Argentiinan laivaston maihinnousualus (), joka valmistettiin Argentiinassa AFNEn Rio Santiagon telakalla. Aluksen suunnittelu perustui Yhdysvaltain laivaston De Soto County -luokan maihinnousualuksiin. Se kykeni kuljettamaan jopa 23 keskiraskasta panssarivaunua ja 700 miestä varusteineen.
Palvelus.
Alus osallistui Falklandin sotaan kuljettaen kaksikymmentä 1. maihinnousupataljoonan panssaroitua LVTP7 AMTRAC -maihinnousuajoneuvoa sekä LARC-V -kuljetusamfibioajoneuvoa, joilla siirrettiin 2. merijalkaväkipataljoonan D- ja E-komppania Yorke Bayhin. Tämän operaation päätyttyä alus ei enää osallistunut sotatoimiin lukuun ottamatta Port Stanleyn miinoittamista.
Alus poistettiin palveluksesta 1997.
Fredrik Geronimo Björnberg

Fredrik Geronimo Björnberg (31. toukokuuta 1857 Pori – 29. joulukuuta 1924) oli suomalainen sotilas, teollisuusyrittäjä ja virkamies. Hän perusti 1892 yhdessä veljensä Claes Björnbergin kanssa Myllykoski Träsliperi Aktiebolagin. Eversti Fredrik G. Björnberg toimi ministerivaltiosihteerin apulaisena sekä Vaasan läänin kuvernöörinä. 
Björnberg toimi upseerina 1878–1898, sai eron everstinä ja oli Suomen Pankin Pietarin konttorin komissaari 1897–1906. Vaasan läänin kuvernööri hän oli 1900–1903 ja 1905–1906 sekä ministerivaltiosihteerin apulainen 1906–1909.
Björnberg toimi Myllykoski Träsliperi Aktiebolagin hallituksen puheenjohtajana ja tuki neljännesvuosisadan ajan veljeään, isännöitsijänä toiminutta Claes Björnbergiä. Veljekset kehittivät yhdessä pienestä puuhiomosta huomattavan teollisuulaitoksen.
Myllykosken Träsliperi Aktiebolag siirtyi vuonna 1919 osaksi Yhtyneet Paperitehtaat Osakeyhtiötä. Uuden yhtiön perustavassa yhtiökokouksessa 1920 hallituksen puheenjohtajaksi valittiin kenraali Rudolf Walden. Björnberg valittiin hallituksen jäseneksi, jossa tehtävässä hän toimi kuolemaansa saakka 1924.
Apollomatkat

Apollomatkat on yksi Pohjoismaiden suurimmista matkanjärjestäjistä, ja se on osa saksalaista -matkakonsernia. DER Touristik Nordicin muodostaa Apollo Suomessa, Ruotsissa, Norjassa ja Tanskassa, Golf Plaisir Norjassa, Ruotsissa ja Tanskassa, lentoyhtiö Novair, Lime Travel, XTravel sekä hyvinvointikeskus Playitas. Suomessa Apollo toimii nimellä Apollomatkat. 
Apollomatkat myy pääasiassa valmismatkoja lämpimiin matkakohteisiin. Apollomatkat myy matkoja internetsivujensa, oman lomamyymälän sekä jälleenmyyjäverkoston kautta. Apollomatkojen jälleenmyyjiin kuuluvat muun muassa Matka-Vekka, Matka-Töysä ja Pohjolan Matka.
Vuodesta 2001 vuoteen 2015 Apollo kuului sveitsiläiseen Kuoni matkakonserniin. Alfred Kuoni perusti Kuonin Zürichissä vuonna 1906. Yhtiö on voittanut tunnustuksen World’s Leading Tour Operator 11 vuotena peräkkäin .
Suuri puhallus

Suuri puhallus "(Now You See Me)" on vuonna 2013 ensi-iltansa saanut yhdysvaltalainen jännityselokuva, jonka on ohjannut Louis Leterrier. Elokuva kertoo FBI-agentista, joka jäljittää illusionisteja, jotka ryöstävät pankkeja esitystensä aikana lahjoittaen rahat yleisölleen. Elokuvan pääosissa ovat Jesse Eisenberg, Mark Ruffalo, Woody Harrelson, Mélanie Laurent, Isla Fisher, Dave Franco, Michael Caine ja Morgan Freeman.
Elokuvan jatko-osa "Suuri puhallus 2" sai ensi-iltansa kesäkuussa 2016.